30 नवंबर को इस साल का चौथा और आखिरी चंद्र ग्रहण लगने जा रहा है। इससे पहले इसी साल 10 जनवरी को पहला चंद्र ग्रहण लगा था, फिर 5 जून को दूसरा चंद्र ग्रहण लगा और उसके 1 महीने बाद 5 जुलाई को तीसरा चंद्र ग्रहण लगा । अब 30 नवंबर को चौथा और अंतिम चंद्र ग्रहण लगने जा रहा है। वर्ष 2020 में कुल 6 ग्रहण का योग था, जिनमें चार चंद्रग्रहण और दो सूर्य ग्रहण शामिल हैं। इनमें से चार ग्रहण लग चुके हैं और 2 ग्रहण बाकी हैं। 30 नवंबर को आखिरी चंद्र ग्रहण और 14 दिसंबर को इस साल का आखिरी सूर्य ग्रहण लगने वाला है।
धार्मिक और वैज्ञानिक दोनों ही नजर से ग्रहण का बहुत ही महत्व होता है। ग्रहण एक ऐसी खगोलीय घटना है जिनमें पृथ्वी, सूर्य की रोशनी को चंद्रमा तक पहुंचने से रोकती है, यानि जब पृथ्वी सूर्य और चंद्रमा के ठीक बीच में होती है तो चंद्र ग्रहण लगता है। इस स्थिति में पृथ्वी की पूरी या आंशिक छाया चंद्रमा पर पड़ती है। चंद्र ग्रहण को नंगी आंखों से देखा जा सकता है। इसका कोई अशुभ प्रभाव नहीं पड़ता। बता दें 30 नवंबर का चंद्र ग्रहण वृष राशि और रोहिणी नक्षत्र में लगेगा।